যুদ্ধের আগে ঢেলে পিৎজার অর্ডার! কী এই ‘পেন্টাগন পিৎজা থিয়োরি’?

ওয়েব ডেস্ক: এ যেন কোনও সিনেমার চিত্রনাট্যের চেয়ে কম নয়। পিৎজাতেই (Pizza) লুকিয়ে যুদ্ধের সংকেত! ভেনেজুয়েলা অভিযানের (Venezuela Crisis) রাতে পেন্টাগনে ছিল বিশেষ তৎপরতা। তবে আচমকা মাঝরাত থেকে ভার্জিনিয়ার আর্লিংটন শহরের পিৎজার দোকানগুলিতে বিপুল সংখ্যায় অর্ডার আসতে থাকে। প্রথমে ঘটনা সাধারণ হলেও, একে একে দুই করতে অসুবিধা হয়নি শহরবাসীর।‘পেন্টাগন পিৎজা থিয়োরি’র পুরনো অঙ্কে অনেকেই আশঙ্কা করছিলেন বিশ্বে ফের বড় কিছু ঘটতে চলেছে। পরদিন খবর আসে ভেনেজুয়েলায় রাতভর চলেছে মার্কিন হামলা।

সহজ ভাষায় বললে, ‘পেন্টাগন পিৎজা থিয়োরি’ হল আমেরিকার সামরিক অভিযানের এক নজির। ঠাণ্ডা যুদ্ধের সময় থেকেই এই তত্ত্বের কথা শোনা যায়। ধারণা অনুযায়ী, যখনই আমেরিকা বড় কোনও সামরিক পদক্ষেপ নিতে চলেছে, তখনই পেন্টাগন ও সিআইএ-র আশপাশের পিৎজা দোকানগুলিতে হঠাৎ করে বিক্রি বেড়ে যায়।

আরও পড়ুন: ভয়াবহ ঘটনা ঘটবে ২০২৬-এ! বলছে নস্ত্রাদামুসের ভবিষ্যদ্বাণী

Pizzato Pizza, a late night pizzeria nearby the Pentagon, continues to report high activity.

As of 3:05am ET pic.twitter.com/IbjHq44Q1x

— Pentagon Pizza Report (@PenPizzaReport) January 3, 2026

সম্প্রতি ভেনেজুয়েলা অভিযানের সময়ও সেই ছবিই ধরা পড়েছে। এক্স-এ ‘Pentagon Pizza Report’ নামে একটি অ্যাকাউন্টের দাবি, ৩ জানুয়ারি রাত ২টা ৪ মিনিটে পেন্টাগনের কাছে একটি পিৎজা রেস্তোরাঁয় অর্ডারের ঢল নামে। পরবর্তী ৯০ মিনিটে, অর্থাৎ রাত ৩টা ৪৪ মিনিটের মধ্যেই দোকানের প্রায় সব খাবার শেষ হয়ে যায়।

এই তত্ত্বের ব্যাখ্যাও বেশ সহজ। সামরিক অভিযানের সময় সিআইএ ও পেন্টাগনের আধিকারিকদের ছুটি বাতিল করা হয় এবং রাতভর চলে কাজ। প্রেসিডেন্টও হোয়াইট হাউস থেকে পরিস্থিতির উপর নজর রাখেন। দীর্ঘ রাতের কাজের মাঝে খাবারের জন্য ভরসা করতে হয় কাছের পিৎজা দোকানগুলির উপর। আর সেই কারণেই মধ্যরাতে পেন্টাগনের এলাকায় পিৎজা বিক্রির ধুম লেগে যায়।